Cesarhanmun/geonobi-data huggingface dataset:
地名: 寧邊 (平安道, 大都護府)
年: 1625.0

○乙未/體察使張晩, 自西路復命, 上引見于資政殿。 上曰: "奴賊形勢如何, 防守之事亦如何也?" 晩曰: "近無偵探往來, 奴賊情形, 無憑可聞。 以臣愚見, 似不必憂, 而防備軍兵甚少。 若有事變, 則黃海及平安兩道下番軍, 竝爲添入之意, 已言于副使。 水上各鎭, 若碧潼、渭原、理山、江界等邑, 防戍尤單弱, 賊若入寇, 抵當無策, 故亦已分送若干軍兵矣。" 上曰: "軍數如是草草, 將何以防守乎?" 晩曰: "沿江諸邑, 旣已把守。 定州牧使丁好恕以爲: ‘宣、郭之兵, 若付于己, 凌漢山城當以死守’ 云, 依其言許之。 寧邊本城, 闊大難守, 而判官洪鎬, 更爲修築, 城甚堅固, 且有兵三四千, 賊必難犯。 人民皆願入守, 士卒亦有激勵之心。 鎬之才局如此, 深可嘉也。 李莞
              
                〔以〕
              爲: "屯田于閑曠之地, 可得萬餘碩之穀’ 云矣。" 上曰: "義州防軍與兵民, 其數幾何?" 晩曰: "本府及邊堡之軍, 竝與村民而計之, 則幾至四五千矣。 渠以爲: ‘若得六七千兵, 則可以守之’ 云, 故旣已分送三千矣。" 上曰: "平壤城池, 倉卒修築, 能無欠缺乎?" 晩曰: "城堞完固, 砲樓材木, 亦已團聚, 似勝於黃州。 且此賊不解攻城, 苟得其人而守之, 則賊豈易犯乎?"
地名: 寧邊 (平安道, 大都護府)
年: 1626.0

○丙戌/備邊司啓曰: "伏見兵部、撫院咨文及朴鼎賢等所送給事薛國觀題本, 以情形微變, 屬國携貳爲言, 而詳其辭意, 頗能照見本國事狀, 亦頗致疑於毛將所爲, 勤勤以或失輔車脣齒之勢爲憂, 欲得本國眞的情形, 而聖旨又以同心共濟等語, 責勵撫鎭, 其所望於本國者, 亦不淺鮮矣。 毛將始以一旅, 艱關越海, 來寓我疆, 乃能虛張聲勢, 牽掣虜後, 接撫剃遼, 遂有十數萬之衆。 是毛將大有功於天朝, 而使本國海路不阻, 得伸其事大之禮者, 亦毛將力也。 奈專任少數, 反覆無常, 旣僞陳擒馘, 欺罔皇上, 又虛辭恐喝, 詐瞞本國? 肝肺畢露, 明若觀火, 殊不知作僞心勞, 人終不服, 眞可謂小黠大癡者矣。 間者謠言屢煽, 邊情疑惑, 朝廷略不介意, 猶恐其餽餉之不給、歡情之或失, 則本國之所以待之者, 於斯至矣。 今見撫院移揭中語, 抑揚捭闔, 始焉許之以忠貞, 終焉陷之以携貳, 而屑屑於蔘斤、紙卷之多少、厚薄, 竊竊焉爲市井兒婦之態。 至於賊适之敗, 援爲己功, 尹義立內應之言, 又惝怳無據, 莫測其心之所在。 臣等竊揣, 毛將務結中貴, 以爲自固之計, 而亦有一種公論, 覺其詐妄海外之事, 不能眞知的見, 故有此奏咨, 欲聞本國實情者也。 今若一一吐實, 則恐有激變之憂; 曲爲阿護, 則他日亦必反爲所陷, 可謂難處之甚者。 然天下事, 只須光明正大, 務從實狀, 禍福、成敗, 付之於天。 今宜另具奏本, 其措語, 備陳天朝恩德之厚及君臣分義之重, 且陳毛將有功之狀曁日後難處之形而曰: ‘癸亥之夏, 卽差張晩爲都元帥, 駐節平壤, 又以李适爲副元帥, 悉發國中精銳以付之, 兩西軍兵, 專屬其營, 俾進駐寧邊, 一聽毛將指揮, 以待協攻之期, 而伊乃潛包禍心, 含怨朝廷, 謂: 「重兵在手, 而國內空虛」, 陰結巡邊使韓明璉, 間道疾趨, 直擣京城賴張晩收拾餘兵, 追躡其後, 賊雖就戮, 而本國兵力, 自此不振, 府庫蓄積, 蕩然無餘矣。 又自數年以來, 山東繼糧, 漸不如初, 毛將十餘萬衆及老弱男婦僅數十萬糊口之資, 皆取辦於本國, 而以貿販爲名。 設令本直相當, 生之者寡, 食之者衆; 一人之耕, 十人之食, 民益貧而倉廩益虛。 自上年, 遂廢南方添戍, 只令出粟轉輸, 供給毛營, 而撙節邊儲, 爲城守計矣, 至于今年, 南粟不贍, 則又竭邊儲而供之。 自此本國城守之計, 又左矣。 且毛將之鈐束遼民, 非不嚴截, 而饑餒切身, 計乃無聊, 則散布閭閻, 紾其臂而奪之食者滔滔也, 則毛將無如此何, 而號呼者、轉徙者, 相望於道, 邊上之一空, 可指日而待也。 然臣不暇念此, 而所大悶者, 協助之計歸虛, 而報德之無其所, 又悲天朝赤子, 顚連於我疆, 而莫之救也。 越在頃年, 臣固已料其如此, 故具狀奏聞, 冀蒙垂察, 而竟寥寥也。 豈日月之明, 不能照見萬里之外耶? 要之, 許多剃漢, 驅入中國, 將有難處之憂也, 則以天下之大, 猶患難處, 況小國不能千里者哉? 然今年則猶或可支, 至於明年而又明年, 則未知終作如何。 此臣所以極知惶悚, 而未免更瀆者也。 且韓明璉之子潤曁其從弟澤, 兵敗之後, 脫身逃竄, 未知去處, 上年接得邊臣馳報, 稱剃漢王四明等來自胡中, 言: 「韓姓人兄弟, 以甲子十二月, 投入奴穴, 自稱其父謀叛伏誅, 盡輸本國事情, 又誑被拘諸將姜弘立等, 以父母、妻子, 盡被誅夷, 爲誘賊東搶之計」 云。 其後剃漢之歸毛營者, 所言皆與此合, 則其爲韓潤兄弟明甚, 而本國之憂尤大矣。 且尹義立, 非議政, 頃差毛營接伴官, 奉職不謹, 得過於毛將, 實無謀叛本國之事, 亦不曾充差進京。 毛將所稱王仲祿等呈報之說, 全無事實, 無乃有姦人故爲交構者耶? 且鄭遵、鄭造兄弟, 俱以光海寵臣, 有導賊林畔, 謀廢母后之罪, 竝伏常刑, 而其弟道、逵, 緣坐徙邊, 不曾脫逃。 且其兄弟中, 初無鄭梅爲名者, 此亦似出於傳聞之誤也。 竊見撫臣移咨, 似有過以爲慮者, 豈海外事狀, 猶有所未盡聞察者耶? 本國雖在僻遠, 世守禮義, 決不以形勢之憂危, 少變其忠貞之節。 但以遼民大衆, 邊餉難繼爲憂, 懇乞皇上, 俯亮本國無他, 兼燭毛兵事勢之難, 早賜處分, 或收還老弱, 或另議輸粟, 令本國保全邊疆, 治兵養民, 永爲藩援’ 云云, 而至於薛國觀題本中簒弑等語, 雖極可駭, 不出於咨文中, 姑置勿論, 始似得體。 令承文院, 將此意善爲措辭, 撰出奏文, 附諸謝恩使之行, 而該院一體移咨宜當。" 答曰: "依啓。 此事勿泄可也。"
地名: 寧邊 (平安道, 大都護府)
年: 1651.0

○安州人金忠一父、子、孫三人, 孝行卓異, 忠一之父彦秀, 丁卯變亂, 以將官死節, 一門之內, 四人忠孝俱全。 寧邊民李應男、校生吳淑獻、宣川訓導桂天老父ㆍ子ㆍ孫三世、嘉山兵營吏金有起、三登民李乙男、熙川校生金信哲、成川民金奉日兄弟、殷山民李承回ㆍ金呂哲、平壤進士洪僎及民朴繼用、三和校生安處智、良女楚香等, 孝行出天, 至誠事親, 斷指救病。 江西正兵金得麗, 不但孝行無愧古人, 國恤三年, 至誠服喪, 校生金碩珍年纔五歲, 父死服喪三年, 無異成人, 仁祖國恤, 亦服喪三年。 私奴金莫男、館軍金得招ㆍ金士男、平壤民金起廷等, 兄弟同居, 少無間言, 不置私財, 同其衣食, 寧邊人金成洛妻朴氏、平壤良女莫眞ㆍ金秀澤妻安氏、正兵李彦歷妻良女三春等, 孀居節行, 無愧古人。 平安監司抄啓以聞, 因禮曹覆啓, 旌閭賞職, 給復有差。
地名: 寧邊 (平安道, 大都護府)
年: 1653.0

○降寧邊府爲縣, 罷其府使李英發。 寧邊人有奴殺主者, 按誅之, 降其邑號, 罷其守令。
地名: 寧邊 (平安道, 大都護府)
年: 1664.0

○上御養心閤, 引見大臣及備局諸宰。 領相鄭太和曰: "近來天災時變, 無歲無之, 今此星變, 人心危懼, 將何所歸咎乎? 臣居相職最久, 而災異累見, 昨日玉堂之官, 單擧臣名而歸罪, 此言誠是。 臣亦自知, 請速罷斥。" 上曰: "其言未必是也。 且是相勉之意, 何必介懷也? 先朝舊臣, 獨有卿一人, 捨卿而誰任乎?" 左相洪命夏、右相許積, 亦相繼辭職, 上慰諭之。 太和曰: "接見群臣, 上意必欲聞善言, 而如臣者, 未有一言以補君德。 方今自上無游佃聲色之累, 而國勢如此者, 皆由臣等庸下, 不能擧職, 而亦由於聖上無奮發之志也。" 命夏曰: "近日公事遲滯, 群情皆以爲悶, 此亦上無奮發之志而然也。" 積曰: "當今聖德, 雖無過擧, 人君必仁明武而後, 可以有爲, 殿下非不足於仁也, 明武不足。 故當事不能果決, 宜有以奮發振作, 以圖治功也。" 命夏曰: "別軍職親自試射, 雖自先朝有之, 而此非人主所宜行也。" 太和曰: "《書》有無啓寵納侮之語, 此啓寵納侮之道也。" 積曰: "此言傳播於閭巷, 此輩每以寵待矜誇, 納侮之漸亦必由此也。" 命夏又曰: "王子、王孫, 或聞有以便服出入者, 此漸不可長也。" 上曰: "時或召見, 而便服出入之說, 則不然矣。" 命夏曰: "卽今大弊, 乃奢侈也, 奢侈之害, 鮮不至於亡國。" 積及太和仍極言奢侈之弊, 又曰: "上行下效, 必然之理, 此由於宮中之不能節儉也。" 命夏曰: "頃日新豊府院君遷葬時, 祭物過侈, 此亦啓小民之侈習也。 且目今朝廷, 無寅協之風, 而黨論日熾, 令出多門, 而臺閣寂寥, 如此等事, 非治世氣像也。" 積曰: "昨日求言, 有勸善懲惡之敎, 而近來勸懲, 或有失其宜者。 試以金元亮事言之, 元亮少時, 自處以學者, 及參靖社之勳, 忿其置於三等, 至於上疏, 自請削名勳籍, 人固疑其心術。 李适以副元帥, 在寧邊, 謀逆之說, 大播於朝紳之間, 元亮卽逆适之五寸姪, 轉囑於銓官, 請自爲寧邊判官, 譏察适之動靜, 意在同叛也。 其計不售。 及文晦、李祐等上變之後, 逮捕适之子旃, 元亮抵書於延平府院君
              李貴, 盛稱旃操行, 而以身證其不叛。 又陳疏伸救逆賊鄭邦悅, 此皆恐其黨與取服, 凶謀敗露故也。 及适叛書至, 元亮之名, 出於賊口, 就捕納供, 則仁祖洞燭其凶謀, 特命梟示。 而鞫廳啓請刑推, 受刑三次之後, 又命梟示。 而其情狀之尤可痛者, 适之腹心尹仁發, 使之爲僧, 僭送於适, 仍殺宗室蓮城都正之家奴, 披面抉眼, 以置路上, 稱以仁發爲賊所殺, 及适兵敗, 仁發被斬於李守一軍中然後, 始知殺他人稱仁發者, 出於元亮之凶計也。 其爲謀逆之狀, 如是明白, 而辛丑年間, 因元亮妻上言, 至令伸冤, 復其勳爵, 此豈不大有乖於懲惡之道乎? 元亮妻上言中, 以元亮與金自點有嫌怨, 不能伸冤爲言, 此則不然。 仁祖還都之後, 亂斬中冤死者, 許令伸冤, 而其時區別, 皆出於耆舊大臣及參鞫諸臣之議, 而元亮不在伸冤之中, 此亦可見公議之所在也。 自點其時位卑, 豈可以自點而不伸乎? 如元亮者, 不可不仍論以逆賊, 削其勳爵矣。" 命夏曰: "延平府院君
              李貴、完南府院君
              李厚源, 皆嘗稱冤, 而勳臣之議, 亦不一, 臣則不能詳知矣。" 太和曰: "仁祖時則不敢生意於伸冤矣。 且元亮參勳之後, 諸功臣惡其爲人, 待之甚薄, 故多發怨言, 至欲爲寧邊判官。 其情迹誠可疑矣, 伸冤之擧, 果不協公議, 而事係重大, 請議于原任大臣後處之。" 上許之。 積又曰: "故成川府使金琂, 在辛丑年間, 因其子上言, 亦蒙旌表之典, 臣竊以爲過矣。 琂在丙子之亂, 離成川任所, 避亂於陽德, 而遇賊被殺, 西土之人, 或曰琂多財貨, 故見殺於本國之盜, 或曰遇虜賊而死, 雖未可詳, 而謂之忠臣, 則不可也。 至謂罵賊不屈而死, 有此旌表之事, 此則大失其實狀, 而其時禮官, 亦甚朦朧矣。" 上曰: "苟有死國之心, 則豈往陽德地乎?" 太和曰: "其時設有死節之事, 必有道臣啓聞而後, 可行旌表, 至於二十年後, 因其子上言而爲之不可也。 戶曹判書洪重普, 其時監司命耉之子也, 亦以爲琂之死節, 曾未聞之。" 上曰: "初旣避地於他境, 而見殺於亂兵, 則不可論以忠節, 還收旌表之典可也。 且年歲旣久之後, 無本道褒啓, 而只憑其子上言, 遽請旌表, 事甚無據, 其時禮曺堂上推考。" 大司憲鄭知和, 以大臣箚斥緘默, 筵臣又以不論黃海監司吳挺垣爲非, 引避, 上令勿辭。 積曰: "咸陵君
              李澥致仕之請, 自上終不允許, 澥久不受祿, 食物題給, 亦甚苟簡。 待下之道, 當勵廉恥, 宜許其致仕, 使食奉朝(請)
                〔賀〕
              之祿似當。 且致仕者, 書之墓道, 自古以爲光榮, 上若特成其美, 豈非好事乎?" 上不答。 命夏請召宋時烈、宋浚吉, 上曰: "下諭則尋常矣。" 副提學李慶億啓: "大司諫李𥘼, 當此策勵之日, 召牌之下, 又爲稱病不進, 請遞差。" 上從之。
地名: 寧邊 (平安道, 大都護府)
年: 1716.0

○戊戌/平安監司趙泰老, 以道內孝子李斗弼、林後弓、文德、秦起英、金益華、李廷翰、黃戴堯、朴東彩及其從子夏淳, 寧邊官奴士軍及其子周奉, 節婦崔禮成妻韓氏, 蔡禹龜妻楊氏, 軍人金奉先妻金氏, 行誼卓異, 狀請旌褒, 下禮曹分等, 尤異者旌閭, 其次復戶賜物有差。
地名: 寧邊 (平安道, 大都護府)
年: 1719.0

○旌褒孝行節義人。 平澤私婢千芩、沔川學生李性一、淸州士人李命煥妻申氏、木川士人金天揆、平澤私婢賤生、鎭川士人李熺、順天軍人金今先妻金氏、靑陽民韓道東妻崔氏、報恩幼學具爾極、平山士人洪萬昌妻金氏等十人, 以孝行貞節, 旌其閭; 唐津私奴同立ㆍ私婢莫芝、扶餘禁衛軍吳成安、唐津御營軍金斗尙、寧邊官奴四軍、順安寺奴弼柱等六人, 以孝行免役; 平山進士閔采萬、通德郞李時煥等二十五人, 以孝行忠義贈職; 松禾村民車成弼、衿川私婢二貞等四十一人, 以孝行貞節復戶; 沃溝村童金善文、价川村女善香等三十七人, 以孝行貞節, 賜物有差。
地名: 寧邊 (平安道, 大都護府)
年: 1737.0

○問僧玄機曰: "汝之隨行亡命之賊, 旣告捕廳。 綢繆情節, 一一直招。" 玄機供曰: "熙川吏金世采母, 僧之五寸姑母, 見姪孤孑, 誘之曰: ‘吾有親僧, 在香山
              金剛菴, 可作汝師。’ 世采亦曾爲僧還俗, 故因其師僧信益, 傳言於訓大師, 以己酉臘月落髮, 爲其上佐。 與法訓同宿於世采家, 問師僧根派於姑母則答曰: ‘汝師乃換局時, 定配此處, 仍作僧。 其人善文, 汝可學經。 但自京不無窺伺, 其蹤跡佛家, 以慈悲爲心, 豈可置人於死地? 汝愼勿出口。’ 且師僧家屬, 住接於朴昌柱家, 而於姑母家, 距一帿場, 故夜深姑母導師僧, 往見其母妻。 翌年二月, 安陰
              鄭生及忠淸道兩李生來會, 師僧言: ‘戊申年, 平安兵使軍, 先渡中和, 自下道擧事, 幾乎成矣, 而梁哥不善周旋, 事不諧矣。’ 又言: ‘金重萬告變可痛。 故重萬之爲熙川守, 欲爲放火, 持火藥往路, 因吸烟茶失火, 遂爛其臂。’ 又言: ‘戊申宮城扈衛之時, 吾能超越宮墻, 留接一望於吳判書家, 變服來, 爲香山僧。’ 且各處書簡極多, 而中有申德夏書。 師僧曰: ‘此人若爲平安兵使, 且得瀋陽胡三百名, 可以報讎。’ 其書云: ‘方行移八道, 窺捕不止, 必須操心。’ 云。 又書天中日月缺盈頻, 枰上山河翻覆易之句。 庚戌夏, 師僧作書, 求蔘於江界人田萬圭、申次萬, 秋會萬圭於寧遠
              李哲尙家。 辛亥夏, 又與學僧, 往會于次萬家, 時有三十餘人同坐。 又有胡人乘馬尙船越來, 同會者四十人。 壬子、癸丑之間, 朝家發捕甚急, 故師僧避居寧遠尋還。 甲寅申次萬之弟潛商事覺, 故避來, 依于師僧。 師僧令次萬執筆作書, 送于瀋陽通官曰: ‘馬牌尙書大明年號, 錢用常平, 而不用康熙、雍正年號。’ 且及戊申亂生之由, 必待申德夏爲兵使而擧事。 又師僧往來於寧邊謫居人李生, 而又往來於渭原
              李叅判所使其奴石男, 持書往復, 頻送藥物、藥丸。 鄭生則常留接於雲山
              崔壽邦家矣。" 問申德夏, 德夏供曰: "臣於丁未, 爲寧邊府使, 而曾無一僧知名者。 安陰
              鄭姓人, 亦無相知者。 臣之不解吟詩, 世所共知, 作書之事, 尤極曖昧。" 問金載衡曰: "玄機言其師與汝相親, 使汝打造刀子, 炙金小鎗等物云, 無隱直招。" 載衡供曰: "臣爲鍜鐵, 往龍門寺僧義亮所, 見一空殿有僧, 能解文字, 額廣頣尖, 年可四十, 面似有痕, 名則不知。 巡審冶爐間, 有冶匠輩造賣, 而無由知之矣。" 玄機更推, 納供言: "學僧自言, 與喬桐水使韓範錫爲六寸親, 故載衡之將受棍於兵營也, 學僧周旋於範錫。 乙卯又傳學僧書於孟山縣監安鳴鶴, 因官吏安萬周妹月梅, 轉通于衙。" 又言: "師僧常佩三刀, 怪而問之, 答曰: ‘吾於戊申, 超越宮墻而來。 如有捕我者, 足以此刀刺殺。’ 鄭生問: ‘汝隱於吳家, 豈不危哉?’ 云則答曰: ‘吾與吳同謀, 吾若族, 渠亦族矣。 戊申渠爲元帥, 雖自爲功, 其實殲無罪士女, 元無斬賊軍之事。’ 後聞吳元帥喪以爲, 如斷一臂, 又見《勘亂錄》, 手自裂破矣。" 問鄭生名, 玄機曰: "其名下字, 卽亮而上字忘之矣。" 時鞫事嚴秘, 故吳命恒之姪彦冑, 漠然不知, 侍講筵矣。 後敎曰: "紀綱凌夷, 人心巧惡, 此等之輩, 式月斯生。 玄機以遐方丐僧, 偶然被捉, 敢生眩惑之計。 再招所供, 若見其腸。 法訓果是黃賊, 則幾年亡命之賊, 豈可輕漏於年少乞僧乎? 希亮名字, 只稱亮, 而曰忘希, 南門受馘, 名播諸道, 而佯若不知。 若非戊申遺亡之賊, 必是江邊潛商亡命剃髮之類。 法訓不日當到, 自可彰露, 以此嚴問, 期於直招。" 承旨柳儼曰: "鞫體誠宜嚴秘, 不可輕示聖意。" 上曰: "予雖不明, 南門受俘, 盟壇約誓之後, 此等之言, 若少致疑, 則九原之人豈不有憾, 又安可君臨一國?" 更推玄機, 又引龍川府使趙國彬、鐵山武人鄭德鳴及前任碧潼郡守, 今爲全羅右水使成姓者曰: "其師嘗言此等人, 若爲兵使, 可爲戊申事云。" 又言: "其師及學僧, 或往宿於龍川
              車姓人家。" 又言: "與蔘胡謀議於田致峻書堂。" 云。 日雨、法訓拿來, 日雨卽玄機師之師也。 法訓與玄機面質, 玄機曰: "吾老師之弟子, 有兩法訓, 此乃丁姓
              法訓, 非吾師法訓也。 在捕廳時, 已言有兩法訓矣。" 左議政金在魯奏言: "捕校到金剛菴四十里地, 托以雪塞, 終不往見, 所捉又非其眞, 請拿問捕校。" 金世采母小貞與玄機面質, 向玄機曰: "汝之兒名爲誰?" 玄機曰: "金山臺也。" 小貞曰: "果是吾五寸姪, 而吾則初無誘汝爲僧之事。 若勸汝爲僧, 舌必坼矣。" 惠學與玄機不詳知。 田萬圭ㆍ次圭、申次重等供曰: "臣等深居山峽, 徒知食粟而已。 初不知法訓、玄機之爲何許僧。" 其他所引者之招, 皆與玄機言相違。 玄機所稱鎭紀之法訓, 拿來取招, 法訓供曰: "僧本是永興
              韓益興之子, 十一歲爲僧於老德寺, 十九歲入香山
              眞佛寺, 讀經矣。 實非亡命賊鎭紀。" 又引禮曹印給公牒, 使掌重創永興影幀移安之舊菴以辨之。
地名: 寧邊 (平安道, 大都護府)
年: 1755.0

○遣禁府都事, 絞逆賊濂子萬宇、萬宙於寧邊府
              耳山, 以年未滿, 濟州牧爲奴, 從義禁府啓也。
地名: 寧邊 (平安道, 大都護府)
年: 1818.0

○義禁府啓言: "因寧邊按覈御史韓用儀査啓, 備邊司回啓內, 罪人石彦應行之律, 詳考稟處事, 允下矣。 謹稽《大典通編》原典, 有曰 ‘綱常罪人, 結案正法後, 妻子女爲奴, 破家瀦澤, 降邑號罷守令, 結案後徑斃者, 一體論。’ 《續典》有曰, ‘罪人身已死而追施逆律者, 禁除。’ 罪人所犯綱常之極罪, 實是天地之大變, 輿情所同, 莫不心掉。 厥罪不能自諱, 諸招又皆有據, 則雖曰未及結案, 與結案無異, 斷以極律, 少無不可。 而今此擬律, 在於徑斃以後, 則原典所載, 固爲至嚴, 而《續典》所編, 實合參論。 法意甚重, 不敢妄議, 請上裁," 敎以 "用原典則用原典, 用續典則用續典, 參互則參互奏讞, 卽廷尉當也。 若不陳意見, 只請上裁, 安用百官之職? 此草記還給, 使之指一草記, 此後雖請上裁, 不陳意見者, 政院勿爲捧納。" 又啓言, "寧邊府綱常罪人, 石彦擬律, 指一草記事命下矣。 謹稽《大典通編》原典, 有曰 ‘綱常罪人結案正法後, 妻子女爲奴, 降邑號罷守令, 結案後徑斃者, 一體論。’ 《續典》有曰, ‘罪人身已死者, 追施逆律者, 禁除。’ 罪人所犯之極罪, 實是覆載之難容, 輿情之同憤, 厥罪渠旣自服, 諸招又皆有據, 雖曰未及結案, 與結案無異。 斷以原典所載極律, 固無不可。 而今此擬律, 在於未及結案, 已爲致斃以後, 則追施逆律, 參互法意, 終有難愼。 請依《續典》施行。" 允之。
地名: 寧邊 (平安道, 大都護府)
年: 1832.0

○壬子/次對, 領議政南公轍, 因關西道臣, 以寧邊罪人申士化等査案, 啓言: "遐土人心之妖凶詿誤, 不勝駭憤。 旋卽捕捉, 不至於蔓延爲幸也。 其中申士化、李以德、李斗千三漢, 創出訛言, 煽動人心, 追眞之說, 傅會妖讖之書, 攻城之謀, 自有指的之招。 其他曳出官長, 奪其軍器糧草之計, 兵亂將出, 自爲大將元帥之說, 賊情已露, 三尺難逭。 而究其本則此不過無恒無賴之徒, 出於欺人騙財之計, 轉至於亂言不道, 自陷罔赦之科, 此不足推上王府而用法。 右項三囚, 令本道觀察使, 捧結案後, 聚會民人, 梟首警衆。 金允文則蹤跡言語, 詭秘謊誕, 異國漂船之酬酢, 甲午富貴之嚇喝, 渠亦自服於査庭, 徐成模、李正賢、朴律等, 或做出浮誕之說, 或參聞匈悖之謀, 知情之律, 焉可倖逭? 而細察其情, 則皆以蠢頑無知之流, 爲凶徒所誘, 引以至於此, 特用寬典, 金允文更加嚴刑, 遠惡島減死爲奴, 徐成模等三漢, 幷嚴刑遠配, 一以爲懲勵, 一以爲鎭服, 不害爲安反側之道。 罪人今卽覈得用律, 則當初來告人池濟穆、康炳奎, 宜有論當之擧。 令道臣, 從所願狀聞後施行。" 從之。 又啓言: "我東銀産甚少, 公私儲蓄之罄竭, 莫近日若。 如無一番通變, 將無以支調, 今若優定銀價, 每年使行, 互換貿來, 則燕柵銀子, 必多流出, 驟看雖無利益, 久後當有不期聚而自聚之實效矣。 第此論, 自前有之, 而議者之說弊, 條件非一。 以今人心之詐僞, 朝令不能孚信於下, 毋論某法, 行於久未行之餘, 則例有參差之論, 難保無掣礙之端, 而惟在按而行之之善不善。 此則有司存, 臣嘗以爲不足憂。 而所可憂者, 卽行之未幾, 或有動於浮議, 遞有停罷之論也。 凡法便則行之, 不便則罷之, 固其宜也, 此則不然。 旣始旋廢, 乍試卽撤, 不守之以確, 則公貯私蓄, 將爲死貨而狼狽者多。 臣久欲以此仰陳, 而所鄭重。 正在於此, 今則事勢不得不變通, 而惟斷可以有成。 諸備堂處下詢, 使之各陳所見。" 上曰: "備堂之意何如?" 知中樞府事趙萬永曰: "銀錢互用之利害便否, 非臣膚淺之見所可質言仰對矣。" 兵曹判書朴周壽曰: "俄於賓廳, 雖聞其槪, 未及思量, 不敢質言仰對矣。" 吏曹判書李止淵曰: "銀錢互用, 事係變通, 無以猝乍間纖悉仰對, 而大抵我國, 近來專用錢幣, 故無通貨之路, 若有緩急, 莫可措手, 已非經遠之謨。 而以不用銀貨之故, 將本國所産, 爲他國所用, 以至中外蓄儲之枵罄, 豈非可惜之甚者乎? 且每年燕商持去累萬本貨, 貿來許多雜種, 以致全無實用, 徒長侈風。 今若通用, 則無用之物, 自然漸減, 有用之貨, 從而流出。 不必以民國間目下利害, 有所較計, 國中財貨有裕, 則公私得力必多, 臣謂行之便。" 刑曹判書李勉昇曰: "我國非無銀貨, 而習俗不爲常用, 故以不贍之産, 易無用之物, 自致耗渴, 良可歎惜。 今若定爲恒式, 與錢通用, 則異國之財可借爲用, 公私儲蓄, 自有方便之道。 若其行不行便不便, 專在定價高歇之如何。 太歇則無自至之理, 太高則有將來之弊, 折衷於高歇之間, 酌定而後行之, 似便矣。" 知敦寧府事徐能輔曰: "行銀之來頭利害, 臣未能詳知, 第銀貨多出於本國, 而行用則不如燕京者, 甚無謂矣。 今若以銀錢通用, 亦似便好。" 戶曹判書徐有榘曰, 銀錢通用, 卽古今天下通行之規, 而我國單用錢幣, 殊欠權輕重之道, 臣則以爲通用銀貨, 有益而無弊矣。" 右參贊趙寅永曰, 大臣已爲提奏, 如臣膚淺, 豈容可否, 而竊有區區愚見, 不敢不仰對矣。 大抵法例之通變, 非便於國, 必利於民, 然後始可擬議, 此則不然, 只是銀貨之添價而已, 初不關於民國裕財之方。 而銀之爲貨, 本爲通行彼我, 今若在彼則以低價貿來, 在我則以高價定用, 其爲無用之物, 與銅鐵無異, 若以彼我間時直折定, 則又無貿來之道。 至於許多奸僞, 來頭利害, 有不可悉論, 臣意則恐難議到矣。" 禮曹判書宋晩載, 知訓鍊柳相亮, 左尹李惟秀, 刑曹參判申絅, 俱以爲便否未敢的對。 公轍曰: "詢謀幾皆僉同, 而諸堂中或有未及詳知而不能指一仰對者, 或慮其有害無益而言其不便, 不爲苟同, 自是美事。 而銀貨通用, 自前有之, 今之事勢, 又不得不然, 故必欲一番行之, 使行拜表前, 諸有司及戶惠堂齊會本司, 更爲商確講究後, 諸般條件及永久遵行之道, 請成節目。" 從之, 其後因諸議不一, 事遂寢。
地名: 安州 (平安道, 牧)
年: 1428.0

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 安州 (平安道, 牧)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 安州 (平安道, 牧)
年: 1435.0

○召領議政黃喜等議曰: "今朝廷遣內史, 回送處女從婢及執饌婢。 在昔使臣之來, 但遣三處宣慰, 五處宣慰, 自黃儼始。 其韓確母及崔得霏賜祭欽差官金滿ㆍ王賢出來, 亦遣三處宣慰。 今依此例, 只遣三處何如?" 僉曰: "除安州、留後司宣慰爲可。" 從之。
地名: 安州 (平安道, 牧)
年: 1450.0

○使臣尹鳳、鄭善還京師, 上率百官, 幸慕華館, 餞之。 鳳、善皆垂淚而辭, 命領議政河演、禮曹判書許詡、都承旨李季甸, 慰送于碧蹄驛。 以中樞院使李孟畛爲伴送使, 遣星原尉
              李正寧于開城府, 刑曹判書趙惠于黃州, 知中樞院使黃致身于平壤, 中樞院使安崇善于安州, 知中樞院事尹重富于義州, 慰之。 鳳、善貪慾無厭, 國家贈遺甚稠重, 然徵求不已, 請置第宅, 且求蒼赤、土田, 以營産業, 冒認他人奴婢者甚多, 其他物不可勝記。 至以聖旨, 求醓醢等物而還, 其親屬托以求官者頗多。
地名: 安州 (平安道, 牧)
年: 1451.0

○平安道都體察使金宗瑞, 據義州牧使朴柳星呈, 啓: "本州及沿邊各官, 本無船軍, 歲壬戌, 移設定寧縣于本州, 割定寧之地, 屬本州, 其地有船軍十五戶, 尙仍舊立番, 故本州防守正軍甚少。 請依沿邊各官例, 以其船軍, 移定內地各官。 又入朝大小使臣, 迎護送、炊飯、牽馬等軍, 各官不及期盡遣, 則本州不得已, 以正軍代之, 馬匹困弊, 因此有馬者鮮小, 其弊無窮。 請自今監司、節制使, 預定期限, 毋令闕到, 違者糾理。 又本州設土官西班各品三十四, 每三年一次, 受遞兒職, 然其數不多, 本朝及上國使臣之往來, 不能支待, 勞苦倍多。 請加土官六十六, 令吏、兵曹, 東班三十, 西班七十, 詳定品級, 敍用。 且內地居民之爲土官者, 厭邊邑差役多苦, 皆投屬平壤寧邊兩府, 請自今兩府土官, 皆於本府受初職, 然後方許移差, 則土官自盛矣。 又中國使臣及遼東人到本州, 見鄕通事、譯學生徒等無衣冠, 相與譏笑, 請別設通事遞兒職, 令着紗帽、品帶, 以尊瞻視。 又中國人見鄕吏俯伏之禮, 亦笑之, 請自今除俯伏, 依平壤例, 解文字者, 稱知印主事, 不解者稱校尉, 知印着有角頭巾, 主事着無角頭巾, 以除鄕風。 又本朝及上國使臣, 或竝至累日留連, 則本州數小奴婢, 連番立役, 不勝其苦, 漸至逃散, 請給各官散居各司奴婢三百口, 以實邊邑。 又本州不産席子與紙地, 故竝於下三道, 遣人買賣, 人馬俱困, 轉輸甚難, 請令各驛給馬, 以便往來。" 命下政府議之。 僉議啓: "一道之人, 須經義州受職, 然後方許差平壤、寧邊土官, 則兩府土官九品, 徒爲虛位, 且盡令南道各官之人, 從仕義州, 亦爲未便。 但嘉山以北各官人, 竝於義州, 從仕, 平壤數外濫入知印主事、五尉時波赤內安州以北人, 亦令量移義州, 計其仕日多少, 每當都目, 於平壤土官之數, 和會敍用爲便。 天下萬方之俗, 各自不同, 我國鄕吏俯伏之禮, 尊卑之分至嚴, 實爲美俗。 雖中國人笑之, 亦非可恥, 不宜輕變舊俗。 紙地、席子貿易人給馬, 則於義州富盛之策, 別無補益, 亦宜仍舊。 加給奴婢, 則令刑曹, 移文本道, 審知各司奴婢之數, 然後更議, 其餘皆從所啓施行。" 上從之。
地名: 安州 (平安道, 牧)
年: 1453.0

○初, 黃海道
              黃州人等上言, 條陳本州之弊: "一, 鄕吏奴婢等, 因惡疾死亡殆盡, 四時立役, 不得番休, 日益殘弊。 又設譯學院, 其供饋生徒及訓導之費, 將不能繼, 乞與平山、瑞興、鳳山、安岳、遂安、白川等邑, 一年相遞。 一, 若中朝使臣來, 則必聚海州、安岳、豐川女妓宴享, 雖無本州之妓, 可矣。 乞限人物阜盛間革罷, 且依安州例, 勿設山棚。 一, 初, 惡疾甚熾, 觀察使裵桓、權克和等啓聞, 設水陸齋於棘城及鳳山
              成佛寺, 厥後病氣稍息。 乞依慶尙道
              見巖寺例給田, 每年春秋, 遣官降香行祭。" 下禮曹議之, 禮曹報政府以啓曰: "譯學宜仍舊。 女妓不可遽革, 刷諸司漏落奴婢, 依定額充給。 山棚, 則令附近諸邑幷力結構。 水陸齋, 則不可, 但令每年春秋行厲祭。" 從之。
地名: 安州 (平安道, 牧)
年: 1456.0

○傳(曹)
                〔旨〕
              刑曹, 放司律院廳直定役車仲生、金得成、草之梁充軍河住持、鴻山安置安貴夫、忠淸道內廂充軍李吾乙麻、全羅右道充軍崔中、南海流裵時介、安置今古音龍、庭爐干定役林聰、鹽浦充軍方仲培、合浦庭爐干定役吾乙麻大、薺浦充軍崔禿衆、平海充軍林自知、安州庭爐干定役智孝根、從浦合排定役克愼、江界流仲孫、上土合排定役張祿、嘉山流僧雪祐、生陽日守定役方致正、長洞合排定役吳大山、安景ㆍ慈城充軍金龍浪、城浦充軍魯變、金郊日守定役崔訥金ㆍ金玉孫ㆍ崔於山ㆍ林孟敬、敬天日守定役僧惠明、安城日守定役金仁、龍泉日守定役白將軍、岊嶺日守定役申上佐。 傳旨義禁府, 放龜城官奴永屬張得流ㆍ朴根生ㆍ白存者ㆍ安吾乙未同、嘉山入居奴於里大、金巖日守定役性仇之ㆍ豆乙彦ㆍ金仲生ㆍ韓貴珍、寶山日守定役趙永之ㆍ末之ㆍ車於里大ㆍ朴莫山ㆍ金元柱ㆍ上左於末知、安城日守定役凡安ㆍ全莫同ㆍ金吾乙未同ㆍ金將軍ㆍ末訖若ㆍ老光應ㆍ金尹萬ㆍ金石、岊嶺日守定役梁和上ㆍ洪賚ㆍ上左莫同ㆍ內隱達ㆍ宋松莫山ㆍ李貴中、敬天日守定役李澄ㆍ朴春生ㆍ趙俊生ㆍ朴松衆
              伊ㆍ守丁、金郊日守定役李生ㆍ裵仲夫ㆍ田祿守ㆍ崔貴ㆍ奉得龍ㆍ內隱生ㆍ小知ㆍ鐵山ㆍ申小生ㆍ仍邑金、興義日守定役元得龍ㆍ金石同ㆍ孫者古未ㆍ長敬山
              守ㆍ亡應知、洞仙日守定役姜田中ㆍ夫今音同ㆍ莫同ㆍ金莫生、龍泉日守定役仇叱同、黔毛浦充軍守叱仇未ㆍ於里同、玉浦充軍徐莫三、法聖浦充軍曺白同、蔚山內廂充軍吾乙麻知、所江充軍崔善敬ㆍ洪山、廣巖充軍金者斤同ㆍ張生、司律院廳直定役金仲富ㆍ韓知ㆍ洪延。
地名: 安州 (平安道, 牧)
年: 1460.0

○刑曹據開城府留守、平安道觀察使啓本啓: "自京城至義州, 竝使客往來之路, 而開城府、安州、義州皆都會之地, 故供頓諸事, 視他道爲劇。 然開城府時役奴婢一百三十口, 義州一百四十八口, 安州六十六口, 老弱居半, 力不能堪。 請安州則諸司奴婢四十口, 開城府則亂臣奴婢十口、諸司奴婢十四口, 各以其邑居者給之。 義州則自置妓樂工以後, 供役者尤少, 且遼東軍官如有欲私妓者, 則禁之勢難, 妓亦貪利潛從, 將有巨弊。 請革妓樂工。" 從之。
地名: 安州 (平安道, 牧)
年: 1461.0

○平安道都節制使黃石生馳啓: "野人
              李滿住管下巨右等四人到滿浦言曰, ‘兄火剌溫
              亡古與我言曰, 「加昌哈將欲起兵入寇。」 又李滿住子伊澄巨等三人來言 「咸吉道
              伐引住毛憐衛
              阿兒帖木等以浪孛兒罕之事, 不得寧居, 移于萬車遷。」’ 臣計火剌溫
              兀狄哈與我國本無怨隙, 若出來則可隨宜厚待, 毛憐衛人則逃竄至彼, 必不出來, 如或出來, 則未知接待與否。" 命示申叔舟。 叔舟啓: "火剌溫則果如石生之言, 厚待可也, 毛憐衛人則雖出來, 不可待之也。" 諭石生曰: "今見卿啓本, 具悉巨右等所告。 火剌溫來則厚待以送, 如欲上京, 則語之曰, ‘前例無有從此道上京者, 汝從咸吉道上京可也。’ 毛憐衛之人, 則已背後門, 潛移於彼, 是逃叛之人。 雖來不可接待, 當語之曰, ‘汝等本屬後門, 今逃叛潛移, 是國家罪人。 邊將不可擅便接待, 汝宜速還本居歸順。 不然將有後悔。’ 如是說送可也。" 叔舟又啓: "平安道
              寧邊城內疫癘興行, 黃石生旣喪妻, 又喪二子, 奴婢八九名亦死。 石生率其老母, 避居安州, 邊將遭此憂患, 不可不恤。 宜令其道庇葬事。 又慮奴婢等尙有罹病者, 宜送時令之藥, 令其道敎諭, 幷城內病人隨證救療。 又聞黃海道
              海州城內癘疾亦作, 亦宜送藥救治。" 卽命承政院送藥材, 幷諭觀察使。
地名: 安州 (平安道, 牧)
年: 1465.0

○辛亥/戶曹啓: "平安道
              寧邊、安州以南諸邑田稅, 每年納于兩邑。 今考會計, 寧邊則九萬六千三百餘石, 安州則十二萬五千八百餘石。 露積旣久, 恐致腐朽, 請限三年, 各納本邑, 而於兩邑增置倉庫, 其露積米穀, 竝令入藏。" 從之。 又啓: "大典屯田條, 留守府、牧官、大都護府, 各二十結, 都護府、知官, 各十六結, 縣官十二結, 令人吏官奴婢耕種, 以補公需、衙祿, 節制使、處置使營二十結, 僉節制使、都萬戶營十五結, 萬戶營十結, 竝以當番軍人耕種, 其本意, 則一應官家調度及民間未備貢物, 亦以此支用。 今守令、萬戶等, 不顧立法本意, 或私相贈與, 或以薄田相換, 因此用度不足, 平民之田, 托以逃亡遷徙而奪耕, 甚者托以稱貸, 壇用軍資, 其弊不貲。 請令觀察使, 考屯田結負之數, 及字號四標, 明白錄案, 藏于監司營及其邑, 又送本曹, 以憑後考, 每三年一改案, 其贈與相換之田, 窮推還屬, 守令匿不以告者, 勿論赦前, 竝皆罷黜。" 從之。
地名: 安州 (平安道, 牧)
年: 1478.0

○刑曹三覆啓: "典獄署囚良人金末應仇知再犯竊盜罪, 依《大典》絞待時, 安州囚知印裵有恭僞造印信罪, 律該斬待時, 妻子依《大典》永屬諸邑奴婢。" 從之。
地名: 安州 (平安道, 牧)
年: 1485.0

○庚戌/御經筵。 講訖, 同知事金宗直啓曰: "臣聞諸道年分又加一等。 今年旱荒太甚, 民間雖或有刈穫之處, 然其所食, 必無贏餘。 守令親審田畝, 隨其稔否, 以爲等第報監司; 監司慮其輕歇, 或至誚讓守令。 若守法不撓者, 則雖有監司之責, 當不移易其等第矣; 如其非人, 更高等第, 監司猶以爲輕, 又加一等, 乃其常事也。 今國家又從而加等, 則民生不亦困乎? 以朝廷之議年分加等, 邇來所無之事。 聖上軫念民飢, 遣賑恤使賙救之不暇, 而反欲加賦, 實未便。 當初建議之意, 爲國儲備也。 然儲蓄之策, 當待豐年, 何必於凶歲乎? 廟堂大臣豈不重念民生, 而有是議乎? 然臣獨以爲不可也。" 上曰: "國儲虛竭, 故政府啓請加等。 政府請諸道年分等第過輕者, 免其監司, 若爾則民必受害, 故今只加一等。 倉廩垂竭, 不可不慮。 但今年荒甚而加等收稅, 則慮有後世之議, 憲府及卿言是也。 予將更議處之。" 宗直曰: "以政府獻議, 有此加賦之令, 然閭巷小民不知其由, 必怨歸於上矣。" 掌令李誼曰: "監司巡審諸邑, 定其等第, 申報戶曹, 而朝廷不信監司, 又加一等, 殊失事體, 請勿加賦。 況民間穀種旣皆納官, 而又加租稅, 則小民何食?" 上曰: "監司折中等第則善矣, 但予聞或干譽於民而等第過歇者, 甚爲不可。 然今之加等, 非不信監司, 又非欲利於國而多取之也, 求以備後日之賑救也。" 領事尹壕曰: "監司率欲利民輕其等第, 雖曰寬民一分, 然不可寡取也。 爲國儲備, 不得已耳, 但凶年加賦爲未穩。" 宗直曰: "臣謂國儲雖不裕, 寬民一分可也。" 誼又啓曰: "柳子文犯贓致罪之物, 則繭十碩、絲五斤、米四斛而已。 今更閱推案, 子文之犯, 非特此也。 受賈人金長壽綿布五十匹, 又畜平壤及江界官婢, 費用公廩。 且於安州作田, 使邑吏治之, 名爲姻家之田, 而實潛輸其家。 其他瑣瑣冒濫之事, 難以枚擧。 近者貪風日滋, 金溝縣令趙繼孫、陽智縣監李仲善俱坐贓, 繼孫則逃匿。 雖痛繩以法, 猶不知懼, 況寬縱之, 使無所懲艾。 向者歸厚署別坐趙成璧盜松板四箇, 猶載贓案, 況子文之贓乎?" 上曰: "予之所知, 但其時承服耳。 前日經筵趙之瑞云: ‘肅川人皆曰: 「子文之罪曖昧。」’ 故卿等屢請而不允。 其前後推案, 抄書以啓。"

○御經筵。 講至《唐憲宗紀》 "宰相恐上體倦求退, 上留之曰: ‘朕入禁中, 所與處者, 獨宮人、宦官耳。 故樂與卿等共談爲理之要, 殊不知倦也。’ 侍讀官李均曰: "憲宗此言, 可謂善矣。 然先儒有言: ‘見賢而不能擧, 慢也; 見不賢而不能退, 過也。’ 李絳抗直敢言, 李吉甫專事謟諛, 憲宗旣知邪正而使之竝進於朝, 此則憲宗之失也。" 上曰: "進賢、退不肖, 爲政之急務。 憲宗知吐突承璀、吉甫之媚悅而不能去, 若知謟諛而不去, 則不若不知之爲愈也。 憲宗言雖善, 其實不然, 人君之道, 躬行爲貴。" 知事李克增曰: "共工方鳩孱功, 堯曰: ‘靜言庸違, 象恭。’ 四凶至舜而後流放竄殛, 辨別邪正, 自古爲難, 而杜絶小人, 尤難也。" 大司憲韓堰曰: "若使憲宗黜吐突承璀、吉甫而信李絳、杜黃裳, 則治不止此。" 克增曰: "憲宗虛懷納諫, 故唐之末年, 獨稱憲宗。" 講訖, 韓堰、掌令李誼啓柳子文不宜削贓案。 上曰: "子文已發明, 錄贓未穩。" 仍問左右, 克增曰: "子文於安州開水田, 使邑吏治之; 畜平壤、碧潼官婢于衙中; 又治麻田, 計畝收麻; 多受賈人綿布。 此等事皆非官吏所可爲也, 請從臺諫之言。" 誼曰: "禮義廉恥, 國之四維, 廉恥道喪, 何以爲國? 臣等屢請子文事, 未得蒙允, 不勝缺望。 金溝縣令趙繼孫、陽智縣監李仲善皆犯贓在逃, 其意以謂未定罪前逃匿不現, 欲於後日僥倖獲免, 其計狡矣。 凡干贓汚者, 不可容貸。" 上曰: "此實貪汚之罪, 當更鞫之。"
地名: 安州 (平安道, 牧)
年: 1488.0

○御晝講。 講訖, 都承旨宋瑛啓曰: "臣頃以宣慰使往來平安道, 詳知本道弊事。 去歲安州以北年穀稍稔, 平壤則不稔, 其留庫之穀, 僅四五萬石。 又不知此數實在與否, 誠如鄭蘭宗所啓也。 今李克墩下去時, 引見親敎, 以救其弊何如?" 上曰: "近年平安道凶歉之餘, 使命頻煩, 疲敝莫甚。 故今擇重臣爲監司, 欲令蘇復耳。 大抵得人而任之, 則弊無不祛, 監司善於其職者, 久任可也。 予當引見克墩敎之。" 瑛又啓曰: "義州, 國之門屛, 使臣之來, 留宿於義順館。 頃年邑宇頹毁, 李秉正、曺淑沂相繼治之, 館宇欄墻煥然一新。 淑沂來秋考滿當遞, 須擇遣賢能以代之。" 上曰: "人存則政擧, 守令得其人, 憂國如家, 則善政之效著矣。 如不得人, 則徒作弊耳。 守令仍任, 若因百姓之言, 則不可也。 淑沂之賢, 宰相豈爲譽言? 其考滿之期尙遠, 臨遞命仍任可也。" 瑛又啓曰: "安州一道巨邑, 百祥樓形勝, 鮮有其儷。 但此邑奴婢額數不夥, 其見存者, 亦皆殘劣, 服事不足。 請以本道加現諸司奴婢, 依元額充給。 若加現奴婢不足, 則其傍近小邑奴婢過額者, 量宜移給何如?" 上曰: "此事前已議之, 其考啓。" 瑛又啓曰: "江邊諸鎭冬節防戍時, 內地軍士抄定分送, 當酌其遠近, 各以附近次次抄送可也。 今則或以內地初面軍士, 令就遠鎭, 中道軍士, 令戍近鎭, 勞逸不均, 贏糧往來亦苦。 是則奸吏用術, 而邊將未及糾察耳。" 上曰: "馳書諭之, 以革其弊可也。" 瑛又啓曰: "一路館軍, 今皆以軍卒充之。 爲其役者, 立馬之際, 傾財竭産, 無有期限, 終不能堪, 至於逃散。 驛路凋敝, 職此之由。 館軍法不可輕改, 但輪番定限以均勞逸爲便。" 上曰: "可。 定期限以役之。"
地名: 安州 (平安道, 牧)
年: 1489.0

○當直廳堂上李淑琦、盧公弼、趙益貞來啓曰: "李昌臣與同叱今所供之辭, 俱有違端, 何以處之?" 淑琦又啓曰: "掄之妾雖無子女, 爲族親者猶不得分財, 況有妾子乎? 李昌臣妻主張分財, 似爲無理。 昌臣云: ‘掄家財物恐被盜, 命今請分財, 故往分之耳。’ 同叱今云: ‘昌臣來至, 主張分財, 我曹縮手傍觀而已, 非我曹請分也。’ 同叱今所言昌臣據奪之物, 三十餘件而昌臣或以爲借來, 或以爲因其與而取之, 或以爲不知。 若銀行器, 則昌臣言: ‘祖上未分之物, 命今持與, 而德川夫人受之。’ 同叱今則云: ‘非未分物也。’ 臣等意謂祖上未分之物, 何至今乃取之乎? 若有屋轎子, 則昌臣曰: ‘乃妻母家物, 而掄之父李師平往安州時借去, 今還取耳。’ 同叱今則曰不然。 臣等意謂實是妻母家物, 則師平
              安州往還, 今已久矣, 何待今日乎? 臣等未知其意也。" 傳曰: "人心未可知。 雖在父子間, 所蘊何以知之? 然昌臣久爲經筵官, 敢行(遽)
                〔據〕
              奪事乎? 但其妻之心, 雖或難知, 何以謂昌臣知之乎? 其證左皆奴僕親戚, 而兩無公證, 辨之甚難。 卿等意何如?" 淑琦啓曰: "上敎允當。 固難得情。" 公弼啓曰: "昌臣必不爲此事矣。" 傳曰: "朝官被告, 固宜明辨。 然旣無公證, 何據而辨之? 同叱今以娼妓謀害朝官, 法當窮推抵罪, 然皆置而勿論。"
地名: 安州 (平安道, 牧)
年: 1493.0

○辛未/受常參, 視事。 左承旨金應箕將刑曹三覆啓本啓: "平壤囚良女同伊與亡夫李從林同生兄物故從先通奸生女罪, 律該絞待時。" 上問左右。 左議政盧思愼對曰: "奸狀甚明。" 上曰: "依律處之。" 應箕又將刑曹三覆啓本啓: "安州囚良人安石同、洪吉山、金介叱同、私奴莫同、水軍吳孝孫、內需寺奴末伊等, 與物故洪江、古里、義同、張上佐、安佛生、性同及在逃下通、金七生等, 安州居內需寺奴萬山家, 明火强奪雜物罪, 律該斬不待時, 妻子依《大典》屬所在官奴婢。" 從之。
地名: 安州 (平安道, 牧)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 安州 (平安道, 牧)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 安州 (平安道, 牧)
年: 1512.0

○甲午/御朝講。 臺諫論啓祈恩等事。 知事金應箕曰: "成宗朝, 命出巫女於都城之外, 其抑邪之意嚴矣。 近觀巫覡日盛, 以至輦轂之下, 肆行淫祀, 略無畏忌。 請盡黜之, 幷革祈恩之祀。 況牧場之馬, 不可用於祈恩, 請先快革。" 上曰: "內需司, 非用國馬也。 其司之馬, 當初亦放於場內, 而致有此言也。" 應箕曰: "雖曰內需之馬, 此亦國馬也, 豈可用於祈恩乎?" 又曰: "弸中之來久矣, 今朝議不一。 其接對之時, 應對之語, 須當預定。 盛親爲叛亂之魁, 反以盜着圖書誑我, 是雖可責。 然漢
              高不報白登之圍, 呂后不較褻慢之辭, 是皆治之以不治。 今對馬小醜, 函首來獻, 雖未知爲眞叛亂之徒, 然使夷狄如是, 亦已足矣。 若責之以難事, 而嚴辭絶之, 則彼以爲終不得和, 含憤懷怨, 年年竊發, 大擧入寇, 南方軍士, 卒莫能支, 將何以處之? 是亦可慮也。 其在先朝, 申叔舟嘗謂待倭至難, 及其臨死也, 成宗問後事, 只以厚待倭人爲言, 豈無意耶?" 領事成希顔曰: "凡所施爲, 當觀其事勢而已。 昔人之待夷狄, 有可和之時, 有可征之時, 可和之時, 征之不可也, 可征之時, 和之亦不可也。 以今日進講隋
              煬帝事觀之, 則煬帝時, 兵力精强, 四夷賓服, 獨高〈句〉麗不入貢。 慨然有威四夷之志, 窮兵遠討, 卒敗於安州
              薩水, 後人以隋兵百萬化爲魚, 譏之。 今雖責之以擒致盛親, 島主旣與盛親, 合謀叛亂, 則必不肯擒致盛親明矣。 臣意莫若許和也。" 參贊官金世弼曰: "此乃軍國大事, 非臣所可獻說也。 然臣意以爲, 高帝
              白登之(圉)
                〔圍〕
              , 凶奴褻慢之辭, 與今時異矣。 其時秦、漢之間, 群雄四起, 天下未定, 未暇威制四夷, 非如今日自來乞和也。 隋
              煬帝內則窮奢極欲, 天下疲弊; 外則征伐四夷, 軍卒怨畔。 領怨畔之軍, 窮荒遠之地, 其致敗宜也。 前日大臣, 亦以吳王濞、唐藩鎭事引證, 與今日之事, 大不相類也。 爲今之計, 莫若擧大義以責, 則國威不挫矣。 若棄大義, 而輕與之許和, 則非計之得也。" 上曰: "來則厚待, 亂則征討也。" 希顔曰: "雖不許和, 勿以擒致盛親爲說, 而責生還被擄人, 以開日後容恕之路可也。 彼若絶望於許和, 則後當何以處之乎?" 又曰: "咸鏡道今甚彫弊, 國用虛竭, 脫有不虞之變, 措置甚難。 若以慶尙道米穀移入, 則當擇剛明朝官, 遣審轉輸便否。" 上曰: "軍糧乃軍國重事, 其問于戶曹。" 希顔曰: "豪傑之人, 皆以爲倭奴不可和, 臣恐國家, 終有邊患。" 持平金世準曰: "希顔之言失矣。"